CELEX: 32010D0271
Language: lt
Date: 1273536000000
Title: 2010/271/: 2010 m. gegužės 11 d. Komisijos sprendimas, kuriuo dėl Airijos įtraukimo į regionų, kuriuose vykdoma patvirtinta nacionalinė Aujeskio ligos kontrolės programa, sąrašą iš dalies keičiamas Sprendimo 2008/185/EB II priedas (pranešta dokumentu Nr. C(2010) 2983) (Tekstas svarbus EEE)

12.5.2010   
            
            
               LT
            
            
               Europos Sąjungos oficialusis leidinys
            
            
               L 118/63
            
         KOMISIJOS SPRENDIMAS
   2010 m. gegužės 11 d.
   kuriuo dėl Airijos įtraukimo į regionų, kuriuose vykdoma patvirtinta nacionalinė Aujeskio ligos kontrolės programa, sąrašą iš dalies keičiamas Sprendimo 2008/185/EB II priedas
   (pranešta dokumentu Nr. C(2010) 2983)
   (Tekstas svarbus EEE)
   (2010/271/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 9 straipsnio 2 dalį,
   kadangi:
   
               (1)
            
            
               Direktyvoje 64/432/EEB nustatytos Bendrijos vidaus prekybos galvijais ir kiaulėmis taisyklės. Šios direktyvos 9 straipsnyje nustatyti privalomų nacionalinių tam tikrų užkrečiamųjų ligų, įskaitant Aujeskio ligą, kontrolės programų tvirtinimo kriterijai.
            
         
               (2)
            
            
               2008 m. vasario 21 d. Komisijos sprendimu 2008/185/EB dėl papildomų garantijų, susijusių su Aujeskio liga, Bendrijos vidaus prekybai kiaulėmis ir kriterijų, pateikiant informaciją apie šią ligą (2), nustatomos papildomos kiaulių vežimo valstybėse narėse garantijos. Šios garantijos yra susijusios su valstybių narių klasifikavimu pagal ligos statusą jose.
            
         
               (3)
            
            
               Sprendimo 2008/185/EB II priede išvardytos valstybės narės ar jų regionai, kuriose vykdomos patvirtintos nacionalinės Aujeskio ligos kontrolės programos.
            
         
               (4)
            
            
               Airija pateikė Komisijai Aujeskio ligos statusą šioje valstybėje narėje patvirtinančiuosius dokumentus. Jau keletą metų Airijoje įgyvendinama nacionalinė Aujeskio ligos kontrolės programa.
            
         
               (5)
            
            
               Komisija išnagrinėjo Airijos pateiktus dokumentus ir nustatė, kad šios valstybės narės nacionalinė kontrolės programa atitinka Direktyvos 64/432/EEB 9 straipsnio 1 dalyje nustatytus kriterijus. Todėl Airija turėtų būti įtraukta į Sprendimo 2008/185/EB II priedo sąrašą.
            
         
               (6)
            
            
               Siekiant aiškumo Ispanijai skirtą įrašą Sprendimo 2008/185/EB II priedo sąraše reikia nežymiai iš dalies pakeisti.
            
         
               (7)
            
            
               Todėl Sprendimo 2008/185/EB II priedą reikėtų atitinkamai iš dalies pakeisti.
            
         
               (8)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2008/185/EB II priedo tekstas pakeičiamas šio sprendimo priedo tekstu.
   2 straipsnis
   Šis sprendimas skirtas valstybėms narėms.
   
      Priimta Briuselyje 2010 m. gegužės 11 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL 121, 1964 7 29, p. 1977/64.
   
      (2)  OL L 59, 2008 3 4, p. 19.
   
      PRIEDAS
      
         
            „II PRIEDAS
            
               Valstybės narės ar jų regionai, kuriose vykdomos patvirtintos nacionalinės Aujeskio ligos likvidavimo kontrolės programos
            
            
                        ISO kodas
                     
                     
                        Valstybė narė
                     
                     
                        Regionai
                     
                  
                        BE
                     
                     
                        Belgija
                     
                     
                        Visi regionai
                     
                  
                        ES
                     
                     
                        Ispanija
                     
                     
                        Galisijos, Baskijos, Astūrijos, Kantabrijos, Navaros, La Riochos autonominių bendruomenių teritorija
                        Kastilijos ir Leono autonominės bendruomenės Leono, Samoros, Palensijos, Burgoso, Valjadolido ir Avilos provincijų teritorija
                        Kanarų salų autonominės bendruomenės Las Palmaso provincijos teritorija
                     
                  
                        HU
                     
                     
                        Vengrija
                     
                     
                        Visi regionai
                     
                  
                        IE
                     
                     
                        Airija
                     
                     
                        Visi regionai
                     
                  
                        IT
                     
                     
                        Italija
                     
                     
                        Bolcano provincija
                     
                  
                        UK
                     
                     
                        Jungtinė Karalystė
                     
                     
                        Visi Šiaurės Airijos regionai“